b"\n_START_ARTICLE_\nEoin MacNeill\n_START_SECTION_\nLiv og virke\n_START_PARAGRAPH_\nHan ble f\xc3\xb8dt som John McNeill i Glenarm i Antrim, og fikk sin utdannelse ved Queen's College, Belfast. Han st\xc3\xb8rste interesse var irsk historie. I 1893 grunnla han Conradh na Gaeilge sammen med Douglas Hyde og andre forkjempere for en gjenoppliving av irsk g\xc3\xa6lisk, og han ble senere redakt\xc3\xb8r for Gaelic Journal. I 1908 ble han professor i tidlig irsk historie ved University College Dublin. _NEWLINE_Gjennom Conradh na Gaeilge m\xc3\xb8tte han medlemmer av Sinn F\xc3\xa9in, og han ble formann for r\xc3\xa5det som grunnla Irish Volunteers i 1913. Senere ble han denne paramilit\xc3\xa6re organisasjonens \xc3\xb8verstkommanderende. _NEWLINE_MacNeill var sterkt mot v\xc3\xa6pnet oppr\xc3\xb8r mot det britiske styret, og s\xc3\xa5 p\xc3\xa5 Volunteers som en forsvarsorganisasjon som kunne beskytte Home Rule, et begrenset irsk selvstyre, mot Ulster Volunteer Force som hadde blitt dannet for \xc3\xa5 kjempe mot slikt selvstyre. Men Irish Republican Brotherhood (IRB) infiltrerte Volunteers, og planla \xc3\xa5 bruke organisasjonen til \xc3\xa5 gjennomf\xc3\xb8re p\xc3\xa5skeoppr\xc3\xb8ret i 1916. MacNeill ble overtalt til \xc3\xa5 v\xc3\xa6re med da han fikk vite at Roger Casement var p\xc3\xa5 vei med v\xc3\xa5pen fra Tyskland, men da Casement ble arrestert og v\xc3\xa5penlasten senket gav han kontraordre. Dette f\xc3\xb8rte til en dags utsettelse av oppr\xc3\xb8ret, og til at sv\xc3\xa6rt mange ikke m\xc3\xb8tte opp. _NEWLINE_Etter at oppr\xc3\xb8ret var sl\xc3\xa5tt ned ble MacNeill arrestert og d\xc3\xb8mt til livstids fengsel. Han ble l\xc3\xb8slatt allerede i 1917, og i parlamentsvalget i Storbritannia 1918 ble han valgt til parlamentsmedlem for Sinn F\xc3\xa9in. Som de andre Sinn F\xc3\xa9in-representantene nektet han \xc3\xa5 ta sitt sete i Det britiske parlamentet, og ble i stedet med ved opprettelsen av D\xc3\xa1il \xc3\x89ireann. _NEWLINE_I 1921 st\xc3\xb8ttet han den anglo-irske traktat. Han ble utdanningsminister i Den irske fristatens f\xc3\xb8rste regjering. S\xc3\xb8nnen Brian valgte den andre siden, og kjempet som traktatmotstander i IRA under den irske borgerkrig. Han falt i kamp mot Irish Army ved Sligo i september 1922._NEWLINE_I 1924 ble det opprettet en grensekommisjon som skulle revurdere grensen mellom Fristaten og Nord-Irland. MacNeill ble Fristatens representant i kommisjonen, men gikk av etter at en rapport om kommisjonens forslag ble publisert i en avis, og W.T. Cosgrave kritiserte ham for \xc3\xa5 ikke ha holdt regjeringen orientert. Mange hadde hatt store forh\xc3\xa5pninger om at Fristatens territorium ville vokse betraktelig som f\xc3\xb8lge av kommisjonens anbefalinger, og MacNeill ble sterkt kritisert da det viste seg at Fristaten ville tape territorium. Hele rapporten ble lagt til side, ettersom begge parter f\xc3\xb8lte de ville tape p\xc3\xa5 endringene. MacNeill m\xc3\xa5tte g\xc3\xa5 av som minister, og i 1927 tapte han i valget til D\xc3\xa1il. _NEWLINE_Han trakk seg tilbake fra politikken, og ble formann for Irish Manuscripts Commission. I l\xc3\xb8pet av de neste \xc3\xa5rene publiserte han flere b\xc3\xb8ker om irsk historie, og viet sitt liv til forskning. _NEWLINE_MacNeill d\xc3\xb8de i Dublin av naturlige \xc3\xa5rsaker den 15. oktober 1945, 78 \xc3\xa5r gammel. _NEWLINE_Broren James McNeill var den nest siste generalguvern\xc3\xb8r for Den irske fristaten, mens Eoin MacNeills barnebarn Michael McDowell i 2006 ble justis-, likestillings- og lovreformminister."